**Felhívás logopédia alkalmassági szűrésre**

Tisztelt Hallgatók!

A „logopédia szakirány” választás előtt álló hallgatókat értesítjük, hogy a logopédiai alkalmassági szűrést 2024 márciusában végezzük **személyes jelenléttel.** Azoknak a hallgatóknak, akik logopédia szakirányon kívánják tanulmányaikat folytatni, a szűrésen való részvétel **kötelező**.

Az alkalmasság további feltételei között szerepel az **online írásbeli alkalmassági vizsgán** (helyesírási teszt) való megfelelés. Ennek időpontja **2024. 03. 25. 19 óra.** A helyesírási vizsgát CooSpace felületen hirdetjük meg.

Kérjük, hogy az érdeklődő nappalis és levelezős hallgatók **2024. március 05-ig (éjfél**) jelentkezzenek a Jelentkezési lap feltöltésével a CooSpace **Logopédia alkalmassági vizsga 2023/24** **tavaszi félév** felületén. A Jelentkezési lapot **aláírva**, szkennelve kérjük feltölteni!

Az alkalmassági vizsgát **március 18. és 23.** között rendezzük meg.

**A határidő lejárta után jelentkezést nem tudunk elfogadni.**

A felvehető hallgatók létszáma nappali tagozaton legfeljebb 20 fő, levelező tagozaton legfeljebb 20 fő.

A **beszédalkalmassági vizsgára** saját választású szöveggel készülni nem szükséges; erre a célra előkészített szövegeket olvasnak fel a hallgatók véletlenszerű választás és rövid felkészülés után. A szöveg felolvasását rövid beszélgetés előzi meg. Sor kerülhet még a fogazat, a harapás, és az artikuláció pontosabb ellenőrzésére is. A beszédalkalmasság megítélése előzetesen meghatározott szempontsor alapján pontozással történik.

A lehetséges minősítések:

* a logopédusoktól elvárható beszédmintát mutatja
* a logopédusoktól elvárható beszédminta nagy valószínűséggel nem elérhető a szakirányon való tanulmányok megkezdéséig.

Amennyiben logopédiai terápiában vett részt a szűrést megelőzően, kérjük, hozza magával az igazoló **logopédiai terápiás véleményt** (szakember neve, terápia fajtája, terápiás tevékenység, elért eredmény).

Az **írásbeli alkalmassági vizsga** egy helyesírási teszt kitöltését jelenti, melynek értékelése pontozással történik. Az írásbeli alkalmassági vizsgán kizárólag azok a hallgatók vehetnek részt, akik a beszédszűrésen „*a logopédustól elvárható beszédmintát mutatja*” minősítést kaptak.

A felkészüléshez javasolt szakirodalom: Magyar Tudományos Akadémia (2021): *A magyar helyesírás szabályai*. 12. kiadás. Akadémiai Kiadó Zrt., Budapest. ISBN: 9789630596312

Az írásbeli és a beszédalkalmassági vizsga beosztás szerint történik. Ezek időpontjáról a jelentkezést követően a hallgatókat a CooSpace felületen és az intézet honlapján tájékoztatjuk.

A szűrés menetének és értékelésének leírását a *Logopédia alkalmassági szűrés szabályzata* tartalmazza.

Sikeres felkészülést kívánunk!

Szeged, 2023. 02. 07.

Nagyné dr. Hegedűs Anita Dr. Molnár-Tóth Alinka

tanszékvezető főiskolai docens

SZTE JGYPK API SZTE JGYPK API

Gyógypedagógus-képző Intézet Gyógypedagógus-képző Tanszék